Rozhodnutie Komisie
z 12. decembra 1996
zriaďujúce predbežné zoznamy prevádzkarní tretej krajiny, z ktorých členské štáty povoľujú dovozy čerstvého hydinového mäsa
(Text s významom pre EHP)
(97/4/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 95/408/ES z 22. júna 1995 o podmienkach vypracovania na prechodné obdobie dočasných zoznamov prevádzkarní tretej krajiny, z ktorých členské štáty sú oprávnené dovážať určité produkty živočíšneho pôvodu, produkty rybolovu alebo živé lastúrniky [1], najmä na jeho článok 2 ods. 1,
keďže rozhodnutím Komisie 94/85/ES [2], naposledy zmeneným a doplneným rozhodnutím 96/2/ES [3], bol vytvorený zoznam tretích krajín, z ktorých členské štáty povoľujú dovozy čerstvého hydinového mäsa;
keďže na mnohé z krajín na uvedenom zozname boli požiadavky kladené na zdravotnú a veterinárnu certifikáciu na dovoz čerstvého hydinového mäsa, uvedené v rozhodnutí Komisie 94/984/ES [4], naposledy zmenenom a doplnenom rozhodnutím 96/456/ES [5];
keďže Komisia obdržala od týchto tretích krajín zoznamy prevádzkarní spolu so zárukami, že tieto v plnej miere vyhovujú príslušným zdravotným požiadavkám spoločenstva, a v prípade, že niektorá prevádzkareň ich nebude spĺňať, tak jej vývozná činnosť do Európskeho spoločenstva bude pozastavená;
keďže s cieľom prispôsobiť sa novej situácii nasledujúcej po schválení týchto zoznamov by mal existovať určitý časový priestor pred tým, ako sa stanú uplatniteľnými, po uplynutí ktorého tie tretie krajiny, ktoré neposlali svoje zoznamy prevádzkarní spolu s primeranými zárukami, už nebudú môcť ďalej vyvážať čerstvé hydinové mäso do spoločenstva;
keďže predbežné zoznamy prevádzkarní produkujúcich čerstvé hydinové mäso sa môžu z tohto dôvodu vypracovať vzhľadom na tieto krajiny;
keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Členské štáty povolia dovozy čerstvého hydinového mäsa z prevádzkarní uvedených v prílohe.
2. Dovozy z prevadzkární uvedených v prílohe naďalej podliehajú veterinárnym ustanoveniam spoločenstva prijatých na inom mieste.
Článok 2
Toto rozhodnutie sa bude uplatňovať od 1. januára 1997.
Článok 3
Toto rozhodnutie je adresované členským štátom.
V Bruseli 12. decembra 1996